CELEX: E2020C0156
Language: el
Date: 2020-12-16 00:00:00
Title: Απόφαση αριθ. 156/20/COL της Εποπτεύουσας Αρχής της ΕΖΕΣ της 16ης Δεκεμβρίου 2020 σχετικά με τη θέσπιση κατευθυντήριων γραμμών για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων του θερμοκηπίου μετά το 2021 [2021/604]

15.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 130/1
               
            
         ΑΠΟΦΑΣΗ αριθ. 156/20/COL ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ
         της 16ης Δεκεμβρίου 2020
         σχετικά με τη θέσπιση κατευθυντήριων γραμμών για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων του θερμοκηπίου μετά το 2021 [2021/604]
         Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (στο εξης: ΕΑΕ),
         ΕΧΟΝΤΑΣ υπόψη:
         τη συμφωνία για τον Ευρωπαϊκό Οικονομικό Χώρο (στο εξής: συμφωνία για τον ΕΟΧ), και ιδίως τα άρθρα 61 έως 63 και το πρωτόκολλο 26,
         τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (στο εξής: συμφωνία περί Εποπτείας και Δικαστηρίου), και ιδίως το άρθρο 24 και το άρθρο 5 παράγραφος 2 στοιχείο β).
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
         Βάσει του άρθρου 24 της συμφωνίας περί Εποπτείας και Δικαστηρίου, η ΕΑΕ εφαρμόζει τις διατάξεις της συμφωνίας για τον ΕΟΧ σχετικά με τις κρατικές ενισχύσεις.
         Βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η ΕΑΕ εκδίδει ανακοινώσεις και κατευθυντήριες γραμμές σε θέματα σχετικά με τη συμφωνία για τον ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή κρίνεται αναγκαίο από την ΕΑΕ.
         Οι κατευθυντήριες γραμμές της ΕΑΕ για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων του θερμοκηπίου μετά το 2012 εφαρμόζονται έως τις 31 Δεκεμβρίου 2020 (1).
         Στις 21 Σεπτεμβρίου 2020, η Ευρωπαϊκή Επιτροπή (στο εξής: Επιτροπή) εξέδωσε τις κατευθυντήριες γραμμές για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων του θερμοκηπίου μετά το 2021 (στο εξής: κατευθυντήριες γραμμές) (2). Οι κατευθυντήριες γραμμές καθορίζουν τις προϋποθέσεις υπό τις οποίες συγκεκριμένα μέτρα ενίσχυσης που προβλέπονται στο άρθρο 10α παράγραφος 6 και στο άρθρο 10β της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (3) είναι δυνατό να δηλωθεί ότι συμβιβάζονται με την εσωτερική αγορά.
         Οι κατευθυντήριες γραμμές παρουσιάζουν επίσης ενδιαφέρον για τον Ευρωπαϊκό Οικονομικό Χώρο (στο εξής: ΕΟΧ).
         Σύμφωνα με τον στόχο της ομοιογένειας που καθορίζεται στο άρθρο 1 της συμφωνίας για τον ΕΟΧ, πρέπει να εξασφαλίζεται η ενιαία εφαρμογή των κανόνων του ΕΟΧ περί κρατικών ενισχύσεων σε ολόκληρο τον ΕΟΧ.
         Είναι σκόπιμο να αντικατασταθούν οι κατευθυντήριες γραμμές της ΕΑΕ που εφαρμόζονται επί του παρόντος με νέες κατευθυντήριες γραμμές για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων θερμοκηπίου μετά το 2021, αντίστοιχες με εκείνες της Επιτροπής (4).
         Σύμφωνα με το σημείο II του τμήματος «ΓΕΝΙΚΑ» του παραρτήματος XV της συμφωνίας για τον ΕΟΧ, η ΕΑΕ εκδίδει, κατόπιν διαβουλεύσεων με την Επιτροπή, πράξεις αντίστοιχες με αυτές που εκδίδει η Ευρωπαϊκή Επιτροπή.
         ΕΠΕΙΤΑ από διαβούλευση με την Επιτροπή,
         ΕΠΕΙΤΑ από διαβούλευση με τα κράτη της ΕΖΕΣ,
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ΕΑΕ θεσπίζει νέες «κατευθυντήριες γραμμές για ορισμένα μέτρα κρατικών ενισχύσεων στο πλαίσιο του συστήματος εμπορίας δικαιωμάτων εκπομπής αερίων του θερμοκηπίου μετά το 2021». Οι νέες κατευθυντήριες γραμμές επισυνάπτονται ως παράρτημα της παρούσας απόφασης και αποτελούν αναπόσπαστο μέρος αυτής.
         
         
            Άρθρο 2
            Το κείμενο της παρούσας απόφασης στην αγγλική γλώσσα είναι το μόνο αυθεντικό.
         
         
            Βρυξέλλες, 16 Δεκεμβρίου 2020.
            
               Για την Εποπτεύουσα Αρχή της ΕΖΕΣ
            
            
               Bente ANGELL-HANSEN
               
                  Πρόεδρος
               
               
                  Αρμόδιο μέλος του Σώματος
               
            
            
               Frank J. BÜCHEL
               
                  Μέλος του Σώματος
               
            
            
               Högni KRISTJÁNSSON
               
                  Μέλος του Σώματος
               
            
            
               Carsten ZATSCHLER
               
                  Προσυπογράφων ως Διευθυντής
               
               
                  Νομικών και Εκτελεστικών Υποθέσεων
               
            
         
         
            (1)  ΕΕ L 296 της 7.11.2013, σ. 25.
         
            (2)  ΕΕ C 317 της 25.9.2020, σ. 5.
         
            (3)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32). Η οδηγία ενσωματώθηκε στο σημείο 21αιβ του παραρτήματος XX της συμφωνίας για τον ΕΟΧ με την απόφαση αριθ. 146/2007 της Μεικτής Επιτροπής του ΕΟΧ (ΕΕ L 100 της 10.4.2008, σ. 92, και συμπλήρωμα για τον ΕΟΧ αριθ. 19 της 10.4.2008, σ. 90).
         
            (4)  Έγγραφο αριθ.: 1166905.